APSTIPRINĀTS

ar 2024.gada 9.augusta VSIA “Latvijas Radio” rīkojumu Nr. 108/A1-10.1

# Latvijas Radio 5 DJ skolas 2024 konkursa NOLIKUMS

##  1. Vispārīgie noteikumi

1.1. Šis nolikums nosaka kārtību, kādā tiek organizēta un noris Latvijas Radio 5 bezmaksas DJ skola.

1.2. DJ skola tiek organizēta ar mērķi:

1.2.1. rosināt pusaudžu interesi par mediju jomu un piesaistītu Latvijas Radio jaunāko sabiedriskajā pasūtījumā noteikto mērķauditoriju, tā nodrošinot LR5 darbības nepārtrauktību;

1.2.2. rast jaunu iedvesmu un radošus risinājumus LR5 programmā.

1.3. DJ skola darbosies Latvijas Radio Multimedju studijā no 2024. gada 19. septembra līdz 2024. gada 31. oktobrim. Otrdienās no pulksten 13.00 – 19.00 (individuāls darbs studijā) un ceturtdienās no pulksten 17.00-19.00. Katram audzēknim būs noteikts laiks nodarbībām, viena nodarbība neaizņems ilgāk par 2 stundām dienā. Dienā katram no audzēkņiem nebūs vairāk par vienu nodarbību.

1.4. Tiks uzņemti 6 audzēkņi (audzēkņu grupas, jo pieteikties drīkst arī dueti un trio).

1.5. DJ skolas dalībnieki, konsultējoties ar LR5 dīdžeju - padomdevēju, DJ skolas ietvaros ik nedēļu izveidos stundu garu pārraidi, kuras formātu, tematus un mūziku izvēlēsies paši dalībnieki. Raidījums būs dzirdams īpaši izveidotā *pop-up* interneta radio.

1.6. DJ skolas dalībnieki, konsultējoties ar skaņas montāžas pamatu padomdevēju izveidos savu džinglu, promocijas džinglu sevis vadītajam raidījumam.

1.7. Ar DJ skolas dalībniekiem tiks slēgts līgums, kurā atrunātas tiesības, saistības, atbildība, vecāku piekrišana u.c.

1.8. Lai atlasītu DJ skolas dalībniekus, tiek rīkots konkurss, kurā aicināti piedalīties jaunieši vecumā no 16 – 25 gadiem.

1.9. Konkurss tiek izsludināts 2024. gada 26. augustā VSIA „Latvijas Radio” (turpmāk tekstā – Radio) mājas lapā (http://www.latvijasradio.lsm.lv), kā arī Latvijas Radio sociālajos tīklos (Facebook, Instagram, TikTok).

## 2. Konkursa komisijas sastāvs

2.1. Konkursa komisijas sastāvā tiek iekļauti:

2.1.1. LR5 programmu direktors Kārlis Kazāks– komisijas vadītājs;

2.1.2. LR5 radošais direktors/ mūzikas raidījuma vadītājs Toms Grēviņš;

2.1.3. LR5 galvenais redaktors Toms Putniņš.

2.2. Komisijas sastāvs var tikt mainīts gadījumā, ja tam ir objektīvi iemesli – komisijas locekļa slimība vai cita iepriekš neplānota prombūtne.

2.3. Jautājumus, kas nav noregulēti nolikumā, izlemj komisija balsojot ar vienkāršu balsu vairākumu.

## 3. Pieteikšanās konkursam un konkursa termiņi

3.1. Pēc konkursa izsludināšanas Radio mājas lapā, kā arī Latvijas Radio sociālajos tīklos DJ skolas pretendenti līdz 2024. gada 8. septembrim (ieskaitot) iesniedz uz elektronisko e-pasta adresi: pieci@latvijasradio.lv īsu motivācijas vēstuli, aprakstu par sevi un radošu video par kādu aktualitāti (līdz 2 minūšu garu).

## 4. Pretendentiem tiek izvirzītas šādas prasības:

4.1. teicamas latviešu valodas zināšanas;

4.2. labas zināšanas Latvijas un pasaules populārajā mūzikā;

4.3. izpratne par Latvijas Radio 5 mērķauditorijas vēlmēm un mediju lietošanas paradumiem;

4.4. izrādītā iniciatīva, radošums iesūtītajā pieteikumā.

## 5. Pretendentu vērtēšanas kārtība

5.1. Komisija pretendentus vērtē komisijas sēdē, kuru sasauc komisijas vadītājs.

5.2. Katrs komisijas loceklis vērtē katru pretendentu, aizpildot individuālā vērtējuma veidlapu (Pielikums Nr.1).

5.3. Katrs komisijas loceklis kritērijus vērtē četru punktu sistēmā, attiecībā uz katru pretendentu katru no četriem kritērijiem novērtējot ar vienu no šādām atzīmēm: 4 – teicami, 3 – labi, 2 – viduvēji, 1 –vāji.

5.4. Tiek aprēķināts katra komisijas locekļa piešķirto vērtējumu vidējais aritmētiskais, saskaitot katra kritērija vērtējumu un izdalot ar kritēriju skaitu. Tiek aprēķināta kopīgā vidējā atzīme katram pretendentam, saskaitot vidējos aritmētiskos vērtējumus un izdalot ar komisijas locekļu skaitu.

5.5. Pretendenti, kas ieguvuši kopīgo vidējo atzīmi, kas nav zemāka par trīs, tiek izvirzīti galīgā lēmuma pieņemšanai.

5.6. Gala lēmums par pretendentiem tiek pieņemts līdz 2024.gada 10. septembrim komisijas noslēguma sēdē, komisijai pieņemot lēmumu, kuri no pretendentiem kļūst par DJ skolas dalībniekiem.

5.7. Komisija, motivējot savu lēmumu, ir tiesīgi izvēlēties jebkuru no pretendentiem, kurš izvirzīts galīgā lēmuma pieņemšanai, vai arī neizvēlēties nevienu no tiem. Nevienprātības gadījumā komisija atklāti balso ar vienkāršu balsu vairākumu.

5.8. Komisijas sēdes tiek protokolētas. Komisijas locekļu individuālo vērtējumu veidlapas ir neatņemamas protokola sastāvdaļas.

## Pielikums Nr.1

pie Latvijas Radio 5 DJ skolas 2024 konkursa nolikuma

Komisijas locekļa \_\_\_\_\_\_\_\_\_\_\_\_\_\_\_\_\_\_\_\_\_\_\_ individuālā vērtējuma veidlapa

|  |  |  |  |  |  |  |
| --- | --- | --- | --- | --- | --- | --- |
| Pretendenta Vārds, Uzvārds | Pirmais kritērijs: teicamas latviešu valodas zināšanas | Otrais kritērijs: labas zināšanas Latvijas un pasaules populārajā mūzikā | Trešais kritērijs: izpratne par Latvijas Radio 5 mērķauditorijas vēlmēm un mediju lietošanas paradumiem | Ceturtais kritērijs: radošums un izrādītā iniciatīva pieteikumā | Kritēriju vērtējuma kopējā summa | Vidējais Aritmētiskais |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |